Kombinácia liekov a výživového doplnku
Dobrý deň,Môžem kombinovať lieky.Omarit,emanera s magnesium stress comfort,parale,panadol,guajacuran,ibalgin?ďakujem
Dobrý deň,
ďakujeme za Vašu otázku.
Lieky Paralen a Panadol obsahujú rovnakú účinnú látku, preto je potrebné užívať iba jeden z uvedených liekov.
Ibuprofén môže znižovať farmakologický účinok antiulceróznych liečiv typu ezomeprazol (Emanera). V prípade nutnosti pravidelného podávania nesteroidových antiflogistík ezomeprazol čiastočne kompenzuje nežiaduce účinky ibuprofénu na sliznicu GIT. Jeho súbežné podávanie počas liečby Emanerou je potrebné konzultovať s ošetreujúcim lekárom.
Pokiaľ jeho užívanie ošetrujúci lekár schváli, súbežné užívanie Ibalginu s Panadolom, či Paralenom nie je vhodné. Medzi jednotlivými liekmi je potrebné dodržať časový odstup minimálne 4 hodiny. V prípade potreby opakovaného podávania Ibalginu a Paralenu/Panadolu je však potrebné ďalší manažment liečby bolesti konzultovať s ošetrujúcim lekárom.
Kombináciou Guajacuranu a paracetamolu (Paralen, Panadol), či nesteroidných protizápalových liekov (Ibalgin) bola pozorovaná klinicky stredne závažná interakcia, ktorá môže viesť ku zvýšenému účinku liekov od boelsti zvýšením rýchlosti ich absorpcie a celkovej biologickej dostupnosti v tele. Magnézium môže taktiež zvýšiť účinok lieku Guajacuran. Uvedený účinok však môže byť v konečnom dôsledku žiadúci a v praxi sa aj často používa. V prípade výskytu vedľajších účinkov liekov od bolesti, či Guajacuranu, je vhodné zvoliť iný liek, prípadne upraviť jeho dávku.
Vplyv na liečbu súbežným užívaním lieku Omarit pozorovaný nebol.
Vzhľadom na to, že výživový doplnok Magnesium stress comfort nepodlieha klinickému skúšaniu, prípadné interakcie nemuseli byť zachytené.
Prajem pekný zvyšok dňa.
S pozdravom
PharmDr. Veronika Kiabová